**Έκθεση της Κοινοβουλευτικής Επιτροπής Εξωτερικών και Ευρωπαϊκών Υποθέσεων για το νομοσχέδιο «Ο περί της Σύμβασης** **του Συμβουλίου της Ευρώπης για την Κινηματογραφική Συμπαραγωγή (Αναθεωρημένη) (Κυρωτικός) Νόμος του 2023»**

**Παρόντες:**

Χάρης Γεωργιάδης, πρόεδρος Μαρίνα Νικολάου

Μάριος Μαυρίδης Γιώργος Κουκουμάς

Αβέρωφ Νεοφύτου Χρύσης Παντελίδης

Γιώργος Λουκαΐδης Χρίστος Χρίστου

Η Κοινοβουλευτική Επιτροπή Εξωτερικών και Ευρωπαϊκών Υποθέσεων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 17 και την 31η Οκτωβρίου 2023. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υφυπουργείου Πολιτισμού, του Υπουργείου Εξωτερικών και της Νομικής Υπηρεσίας της Δημοκρατίας.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης το μέλος της επιτροπής κ. Κωστής Ευσταθίου και το μη μέλος κ. Αλεξάνδρα Ατταλίδου.

Σκοπός του νόμου που προτείνεται είναι η δυνάμει του Άρθρου 169.2 του Συντάγματος κύρωση της αναθεωρημένης Σύμβασης του Συμβουλίου της Ευρώπης για την Κινηματογραφική Συμπαραγωγή και η ταυτόχρονη κατάργηση του περί της Ευρωπαϊκής Σύμβασης για την Κινηματογραφική Συμπαραγωγή (Κυρωτικού) Νόμου του 2000 [Ν. 1(III)/2000].

Σύμφωνα με τον εκπρόσωπο του Υφυπουργείου Πολιτισμού, η υπό κύρωση σύμβαση αντικαθιστά την Ευρωπαϊκή Σύμβαση για την Κινηματογραφική Συμπαραγωγή του 1992 και αποσκοπεί στην ανάπτυξη της ευρωπαϊκής κινηματογραφικής συμπαραγωγής μέσω της υιοθέτησης κοινών κανόνων, οι οποίοι θα προσαρμόζονται στα νέα δεδομένα που έχουν επέλθει με την τεχνολογική, οικονομική και χρηματοπιστωτική εξέλιξη.

Η Κοινοβουλευτική Επιτροπή Εξωτερικών και Ευρωπαϊκών Υποθέσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

7 Νοεμβρίου 2023

Αρ. Φακ. 23.01.064.117-2023

ΠΚ/XX/ΕΧ